Policijska uprava međimurska danas je izvijestila o napadu pasa na trojicu prolaznika prošle nedjelje u ranim poslijepodnevnim satima na obali jezera hidroelektrane Čakovec kod Gornjeg Kuršanca.

U policiji kažu da je 40-godišnjak držao dva svoja psa pasmine staford bez nadzora, bez povodca i brnjice. Psi su napali troje prolaznika, a jednog od njih, 70-godišnjaka, ugrizli su u predjelu trbuha.

O svemu je obaviještena nadležna veterinarska inspekcija, a kriminalistička istraživanja se nastavljaju.

- Kako bi se spriječili ovakvi i slični događaji, upozoravamo građane da vode računa o svojim životinjama i da ih drže pod nadzorom. Svoje ljubimce dužni su držati u adekvatnom prostoru i osigurati im mogućnost kretanja. Ujedno, vlasnici su dužni poduzeti i određene mjere sigurnosti kako njihovi ljubimci ne bi ugrožavali ljude i tuđe životinje, koristiti povodac i brnjicu - kažu u PU međimurskoj.